पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर में न सिर्फ ज्यादा मौतें हो रही हैं, उससे भी चिंता बढ़ाने वाली ये है कि अब जवान मौतें भी हो रही हैं। पिछले 24 घंटे में दम तोड़ने वाले 10 मरीजों में 3 की उम्र 40 से कम थी। एक की उम्र 45 वर्ष थी। पिछले दिनों 22 वर्षीय बीटेक स्टूडेंट की मौत हुई थी। डॉक्टरों का मानना है कि एक वजह ये भी है कि 45 से ज्यादा उम्र के लोगों को वैक्सीन की डोज भी लग रही है। इससे कम आयु वर्ग के लोगों के लिए वैक्सीन का अभी इंतजार है।
स्वास्थ्य विभाग के बुलेटिन के मुताबिक जिन मरीजों की जान गई वे सभी ऑक्सीजन सपोर्ट पर थे। सिटी में सिंघावाला के रहने वाले 45 वर्षीय व्यक्ति, पटेल रोड की रहने वाली 67 वर्षीय महिला, सेक्टर-1 के 67 वर्षीय व्यक्ति ने दम तोड़ा। कैंट में महेश नगर के 65 वर्षीय व्यक्ति, बकरा मार्केट में 65 वर्षीय महिला की मौत हुई।
शहजादपुर के अंबली में 63 वर्षीय महिला की जान गई। कुलारपुर में 31 वर्षीय युवक, नारायणगढ़ की दुर्गा कॉलोनी में 67 वर्षीय मरीज की मौत हुई। राजस्थान के रहने वाले 36 वर्षीय युवक ने दम तोड़ा। नारायणगढ़ के वार्ड-2 में 34 वर्षीय महिला की मौत हुई। यह मौत स्वास्थ्य विभाग के रिकॉर्ड में नहीं गिनी गई है। जिले में कोरोना से मौत का कुल आंकड़ा 250 हो गया है।
नारायणगढ़ के वार्ड-2 में हो चुकी 4 मौत
नारायणगढ़ के वार्ड दो की 34 वर्षीय रजनी की अम्बाला अस्पताल में मौत हो गई है। वह अपने पीछे तीन छोटे बच्चों को छोड़ गई है। उनका अंतिम संस्कार कोविड प्रोटोकॉल के तहत किया गया है। रजनी का बुधवार से इलाज चल रहा था। इससे पहले उन्हें बुखार था। कोरोना रिपोर्ट पॉजिटिव आने के बाद उन्हें अम्बाला रेफर किया गया था। उनके पति विशाल किरण शहजादपुर में हरियाणा वेयरहाउस में मैनेजर हैं।
विशाल ने पत्नी के शव को मुखाग्नि दी। मृतका की बड़ी बेटी आठ साल की, छोटी बेटी चार साल और बोटा तीन साल का है। शहर में एक साल के दौरान कोरोना से मौतों का आंकड़ा 21 पर पहुंच गया है। इनमें से 4 मौत वार्ड-2 में ही एक माह के भीतर हुई हैं। एसएमओ संजीव सिधू ने बताया अब पूरे परिवार के टेस्ट करवाए जाएंगे। पार्षद सुधा शर्मा ने एसडीएम वैशाली शर्मा से मुलाकात कर चिंता जताई। एसडीएम ने वार्ड में सभी सुविधाएं मुहैया करवाने का आश्वासन दिया है।
364 नए केस मिले, इनमें से सिटी से 132, कैंट से 43
शनिवार को कोरोना के 364 केस मिले हैं। उनमें एक बार फिर सबसे ज्यादा 132 केस अम्बाला सिटी से मिले। कैंट से 43, चौडमस्तपुर से 65, नारायणगढ़ से 35, शहजादपुर से 54, मुलाना से 22, बराड़ा से 13 मरीज मिले हैं। जिसके बाद कुल मरीजों की संख्या 21,220 हो गई है। 216 मरीजों को ठीक होने के बाद डिस्चार्ज कर दिया गया।
2,95,036 को वैक्सीन लगी, 18+ वालों को भी लगाई
जिले में शनिवार को 823 लोगों को कोरोना की पहली डोज लगी जबकि 624 को दूसरी डोज लगी। शनिवार को आधिकारिक तौर पर 18 से 44 वर्ग के लोगों को वैक्सीन नहीं लगी लेकिन जिले में फिर भी कुछ लोगों को वैक्सीन लगाई गई। सिविल सर्जन कार्यालय के डॉ. सुखप्रीत ने बताया कि 18 से अधिक आयु वर्ग में कुछ लोगों को वैक्सीन लगाई गई।
ऑक्सीजन कोटा 10 टन का, रविवार को 6 टन मिलेगी
जिले को 10 टन ऑक्सीजन का कोटा दिया गया है। रविवार के लिए रात में 6 टन ऑक्सीजन ही पहुंच रही है। रात के लिए ऑक्सीजन पर्याप्त है लेकिन रविवार को मरीजों के लिए मुश्किल बढ़ सकती है। ऑक्सीजन के नोडल अधिकारी डॉ. सुखप्रीत ने बताया कि रात में ऑक्सीजन पर्याप्त है। मरीजों के लिए ऑक्सीजन का प्रबंध कर लिया जाएगा। सरकारी अस्पतालों में ही 136 मरीज ऑक्सीजन सपोर्ट व 12 वेंटीलेटर पर हैं। अभी 12 ऑक्सीजन बेड ही उपलब्ध हैं ।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva hin_Deva awa_Deva awa_Deva hin_Deva hin_Deva hin_Deva hin_Deva zho_Hant eng_Latn